Diari Oficial de la Generalitat Valenciana


Sumari del DOGV 5677, del 10-01-2008 (2007/15136)

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració subscrit entre la Generalitat, a través de les conselleries de Justicia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en Treball Social i educadors socials de València, per a la continuïtat i desenvolupament del Servei Punt de Trobada Familiar de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5677

Data del DOGV
:   10-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15684


Data del document
:   27-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * Conselleria Benestar Social
    * València
    * protecció de la infància
    * col·legi professional
    * cooperació administrativa
    * psicologia
    * treballador social
    * administració local
    * advocat
    * ajuda social

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració subscrit entre la Generalitat, a través de les conselleries de Justicia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en Treball Social i educadors socials de València, per a la continuïtat i desenvolupament del Servei Punt de Trobada Familiar de València.  
 [2007/15692]  
La Generalitat, a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs, diplomats en treball social i educadors socials de València han subscrit, després de la tramitació prèvia reglamentària, el 3 de desembre de 2007, el conveni de col·laboració per a la continuïtat i desenvolupament del Servei "Punt de Trobada Familiar, de València.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 1627/2007, i que figura com a annex d'esta resolució.  
Valencia, 27 de desembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre la Generalitat, a través de les conselleries de Justícia i Administracions Públiques i de Benestar Social, el Consell General del Poder Judicial, l'Ajuntament de València, i els col·legis oficials d'advocats, psicòlegs, diplomats en Treball Social i educadors socials de València, per a la continuïtat i desenvolupament del Servei Punt de Trobada Familiar de València  
València, 3 de desembre de 2007  
Reunits  
El conseller de Justícia i Administracions Públiques, Fernando de Rosa Torner, i el conseller de Benestar Social i vicepresident tercer del Consell, Juan Gabriel Cotino Ferrer, en representació de la Generalitat, autoritzats per a aquest acte pel Ple del Consell per acord de 30 de novembre de 2007, d'acord a l'article 21 de la Llei 5/1983, de 30 de desembre, del Consell, modificada per la Llei 12/07, de 20 de març de la Generalitat, i amb l'article 54 bis 1 b) del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
El degà dels jutges de València, Pedro Luis Viguer Soler, en virtut de la delegació efectuada pel Ple del Consell General del Poder Judicial, de data 14 de novembre de 2007.  
L'alcaldessa de l'Ajuntament de València, Rita Barberá Nolla, en nom i representació del referit ajuntament, autoritzada per al present acte per acord de la Junta de Govern Local de 19 d'octubre de 2007, assistida pel titular de l'òrgan de suport, Francisco Javier Vila Biosca.  
El degà de l'Il·lustre Col·legi d'Advocats de València, Francisco Real Cuenca, en nom i representació d'aquest, en virtut de les funcions que li atribueix l'article 48.2 de l'Estatut General de l'Advocacia Espanyola.  
El degà de l'Il·lustre Col·legi Oficial de Psicòlegs de la Comunitat Valenciana, Francisco Santolaya Ochando, en nom i representació d'aquest, en virtut de les funcions que li atribueix l'article 40 d) dels seus estatuts.  
La presidenta del Col·legi Oficial de Diplomats en Treball Social i Assistents Socials de València, Pilar Rueda Requena, en nom i representació del mateix, en virtut de les funcions que li atribueix l'article 33 dels seus estatuts.  
El president del Col·legi Oficial d'Educadors/es Socials de la Comunitat Valenciana, Máximo Sayago Pérez, en nom i representació d'aquest, en virtut de les funcions que li atribueix l'article 38 a) dels seus estatuts.  
Estant en nom i representació de les institucions i entitats a què representen i els càrrecs del qual consten per notorietat. Es reconeixen amb capacitat legal suficient per a l'atorgament del present Conveni de Col·laboració, i a aquest efecte  
Manifesten  
Primer. Que la Constitució Espanyola de 1978, en l'article 39, apartat 1, estableix que: "Els poders públics asseguraran la protecció social, econòmica i jurídica de la família". En l'apartat 2, estableix l'obligatorietat dels poders públics d'assegurar "...La protecció integral dels fills, iguals davant de la Llei, amb independència de la seua filiació, i de les mares, siga quin siga el seu estat civil...".  
Que la Convenció dels Drets del Xiquet de Nacions Unides, de 20 de novembre de 1989, ratificada per Espanya el 30 de novembre de 1990, en l'article 9, indica que "Els estats participants respectaran el dret del xiquet que està separat d'un o d'ambdós pares a mantindre relacions personals i contacte directe amb ambdós pares de mode regular, llevat e si això és contrari a l'interés superior del xiquet".  
Que l'article 94 del Codi Civil estableix que "El progenitor que no tinga amb si als fills menors o incapacitats gaudirà del dret de visitar-los, comunicar-se amb ells i tindre'ls en la seua companyia. El jutge determinarà el temps, mode i lloc de l'exercici d'aquest dret, que podria limitar o suspendre si es donaren greus circumstàncies que així ho aconsellen o s'incompliren greu i/o reiteradament els deures imposats per la resolució judicial. Igualment podrà determinar, amb audiència prèvia dels pares i dels iaios, que hauran de prestar el seu consentiment, el dret de comunicació i visita dels néts amb els iaios, conforme a l'article 160 d'aquest codi, tenint sempre present l'interés del menor".  
Que la Llei Orgànica 1/1996, de 15 de gener, de Protecció Jurídica del Menor, en l'article 2, estableix que "En l'aplicació de la present Llei primarà l'interés superior dels menors sobre un altre interés legítim que poguera concórrer", i en l'article 11.2 enumera, entre els principis rectors de l'actuació dels poders públics, "La supremacia de l'interés del menor."  
Segon. Que els processos de separació, divorci i nul·litat matrimonial comporten, en la majoria dels casos, l'existència de menors que s'enfronten a la ruptura de la seua família biològica i que, sent el compliment del règim de visites derivat dels dits processos, fonamentalment el dret del menor a mantindre un contacte adequat amb ambdós progenitors, i altres parents o acostats autoritzats legalment, en nombroses ocasions sorgeixen greus conflictes i dificultats per al seu correcte desenvolupament. Entre les causes més freqüents cal assenyalar:  
L'oposició o falta de col·laboració a les visites del progenitor custodi.  
La necessitat mantindre en l'anonimat el domicili del progenitor custodi.  
La necessitat mantindre en l'anonimat la identitat de la família d'acollida del menor, quan es reconega el dret de visites d'un familiar biològic.  
La creació de situacions violentes o tenses entre els progenitors, en presència del fill, en portar o recollir aquest a l'altre progenitor.  
La negativa o reticència del menor a relacionar-se amb l'altre progenitor.  
La necessitat de garantir la seguretat i el benestar del menor durant l'exercici del dret de visites (malaltia del progenitor no custodi, toxicomania, falta d'habilitats per a exercir l'atenció del menor, antecedents de maltractament, influències negatives, etc.)  
La carència de vincles afectius amb la persona a qui se li ha reconegut el dret de visites, o la interrupció de les mateixos a causa de llargs períodes de temps en què no s'ha relacionat amb el menor.  
Relacions deteriorades o inexistents entre els germans, com a conseqüència de la separació dels progenitors.  
Dificultats degudes al domicili on s'hagen de realitzar les visites, com ara llunyania, condicions inadequades de l'habitatge o dels integrants d'aquest.  
Tercer. Que davant de la constatació d'aquesta situació, generada per la ruptura de les famílies biològiques i, d'altra banda, donada l'obligatorietat dels poders públics de garantir els drets recollits en les normatives legals corresponents, la conselleria de Benestar Social, el Consell General del Poder Judicial, l'Ajuntament de València i els col·legis oficials d'advocats, psicòlegs i diplomats en Treball Social, de València, el 20 de juliol de 2001 van signar un conveni de col·laboració per a la creació i desenvolupament del servei denominat Punt de Trobada, per a oferir un lloc neutral que facilitara la reunió dels membres de les famílies en crisi servint, a més, de recurs de mediació i formació.  
Quart. Que el 9 de desembre de 2003, les institucions i entitats indicades en el punt anterior van signar un nou Conveni de Col·laboració per a la continuïtat i desenvolupament del servei Punt de Trobada Familiar de València.  
Cinqué. Que el 13 de desembre de 2004, les institucions i entitats indicades en el punt tercer, juntament amb la conselleria de Justícia i Administracions Públiques i el Col·legi Oficial d'Educadors Socials de València, van signar un nou Conveni de Col·laboració per a la continuïtat i desenvolupament del servei Punt de Trobada Familiar de València. I el 14 de desembre de 2005, la Comissió de Seguiment del Punt de Trobada, constituïda per les institucions i entitats esmentades, va acordar donar continuïtat al dit servei al llarg de l'any 2006, mitjançant la signatura d'un nou conveni de col·laboració.  
Sisé. Que la demanda d'utilització del Punt de Trobada, des de la seua creació, ha anat progressivament en augment i l'anàlisi del seu funcionament en aquest temps dóna un balanç positiu, la qual cosa aconsella assegurar la continuïtat d'aquest recurs, tan decisiu per a garantir el dret dels menors, i que estiguen separats d'un o ambdós pares, per a mantindre relacions personals i contacte directe amb ells de forma regular.  
Que per aquestes raons, les institucions i entitats, dalt esmentades, es comprometen a signar un nou Conveni de Col·laboració per a la continuïtat i desenvolupament del servei Punt de Trobada Familiar de València, d'acord amb les següents:  
Clàusules  
Primera. Objecte del conveni  
Constitueix l'objecte del present conveni garantir la continuïtat i desenvolupament de l'actual servei Punt de Trobada Familiar de València, per tal de continuar possibilitant la utilització d'un lloc neutral per a l'execució dels règims de visites en les situacions de ruptura del nucli familiar, que afavorisca, bàsicament, el dret fonamental del menor a mantindre la relació amb ambdós progenitors o altres parents o acostats, autoritzats legalment, establint els vincles necessaris per al seu bon desenvolupament físic, afectiu i emocional, i per a preparar els pares perquè, en un futur, puguen mantindre la relació amb els seus fills amb plena autonomia.  
Segona. Objectius  
Són objectius del present conveni els següents:  
Garantir el dret del menor a mantindre la relació amb els seus progenitors, després de la separació.  
Garantir la seguretat del menor durant el règim de visites.  
Facilitar la trobada del menor amb la família extensa del progenitor no custodi.  
Permetre als menors expressar, amb llibertat i sense temor, els seus sentiments i necessitats enfront del progenitor no custodi.  
Facilitar orientació professional per a millorar les relacions patern/filials i les habilitats parentals de criança.  
Disposar d'informació fidedigna sobre les actituds i aptituds parentals, que ajuden a defensar -si calguera- els drets del menor en altres instàncies administratives o judicials.  
Tercera. Destinataris  
Seran destinataris de les actuacions recollides en el present conveni els següents:  
Els pares constituïts en part d'un procés institucional de separació, divorci o nul·litat, així com els respectius fills i els seus iaios, quan l'òrgan jurisdiccional així ho decidisca.  
Els menors separats dels seus pares biològics, que tinguen una mesura de protecció d'acolliment en família extensa o aliena; quan l'entitat pública, amb competència en Protecció de Menors així ho decidisca.  
Altres cònjuges i els seus respectius fills, que tinguen necessitats d'aquest servei segons el parer dels serveis socials municipals de l'Ajuntament de València.  
En qualsevol d'aquests supòsits, el menor, o algun dels pares, haurà d'estar necessàriament empadronat i residir en el municipi de València.  
Quarta. Activitats  
En el Punt de Trobada es prestaran els serveis que s'enumeren tot seguit, amb el desenvolupament de les activitats precises per a això:  
Avaluació del sistema familiar en relació amb el compliment del dret de visites, mitjançant entrevistes individuals o conjuntes amb els membres de la família i, si fa al cas, mitjançant visites a domicili.  
Suport en el compliment del règim de visites, en les modalitats de "supervisió", "intervenció" o "visita tutelada".  
Intervenció psicosocial individual i familiar, per tal d'eliminar obstacles i actituds negatives en l'èxit dels objectius.  
Mediació, com a instrument, perquè els pares aconseguisquen acords sobre la seua forma d'exercir la coparentalitat i, en concret, en allò que afecte la relació amb els fills.  
Elaboració de registres i informes, perquè totes les activitats realitzades queden degudament recollides per a informació puntual i/o periòdica de les entitats derivants, així com per a l'avaluació professional realitzada i posterior presa de decisions.  
Seguiment i avaluació, tant del desplegament del règim de visites com de la consecució dels objectius plantejats i de l'eficiència dels recursos emprats.  
Cinquena. Recursos humans  
El Punt de Trobada estarà atés per un equip interdisciplinari, format per advocats, psicòlegs, diplomats en Treball Social, educadors socials i auxiliars administratius. Està oberta la possibilitat de comptar amb el suport de personal voluntari.   
Sisena. Ubicació  
El Punt de Trobada està ubicat a les dependències municipals preparades per a tal fi, síties al carrer Pintor Genaro Lahuerta, s/n., de la ciutat de València.  
Setena. Horari  
El Punt de Trobada romandrà obert per a facilitar els règims de visites, les entrevistes i intervencions amb els progenitors i amb els menors, i les distintes tasques de l'equip de professionals, així com la coordinació amb les entitats derivants i restants serveis implicats, de dilluns a diumenge, de 10 a 14 hores i de 17 a 21 hores.  
La reunió de l'equip dels professionals del Punt de Trobada tindrà lloc tots els dilluns dins de l'horari de 10 a 14 hores o, si fa al cas, a criteri de la Coordinadora del PEF (article 8 del Reglament de Règim Intern del PEF, o aquell que el substituïsca).  
Vuitena. Funcionament  
El Punt de Trobada Familiar de València es regirà per les normes de funcionament i el Reglament de Règim Intern aprovats, a aquest efecte, per la Comissió de Seguiment del Punt de Trobada Familiar de València, en la seua reunió del dia 21 de maig de 2002, així com per les modificacions, instruccions i nous acords presos per la dita Comissió, tal com consten en les actes corresponents.  
Novena. Obligacions de les parts  
Conselleria de Justícia i Administracions Públiques  
Col·laborar en el desenvolupament d'aquest servei mitjançant totes aquelles actuacions que puguen impulsar-se des de la dita instància.  
Sufragar la despesa personal corresponent als educadors socials.  
Per a aquest fi, la conselleria de Justícia i Administracions Públiques aportarà un màxim de 59.040,00 euros, del capítol IV, línia de subvenció "Creació de Punts de TROBADA Familiar" T 4293000, del pressupost de la Generalitat Valenciana per a l'exercici 2007.  
Conselleria de Benestar Social  
Col·laborar en el desenvolupament d'aquest servei mitjançant totes aquelles actuacions que puguen impulsar-se des de la dita instància.  
Ajuntament de València  
Impulsar la continuïtat i desenvolupament del servei, supervisant el funcionament del Punt de Trobada, tal com figura en l'article 8 del Reglament de Règim Intern del Punt de Trobada, o aquell que el substituïsca, implementant les millores tècniques i organitzatives que estime pertinents per a l'optimització del recurs.  
Coordinació general del servei, com també de les distintes institucions i entitats signants del Conveni.  
Aportar el local per a la ubicació del servei, el seu condicionament i l'equipament necessari per al desenvolupament de les activitats ressenyades en la clàusula número quatre.  
Sufragar les despeses de personal (corresponent als advocats, psicòlegs i diplomats en Treball Social), les despeses de funcionament (corresponent a subministraments, manteniment i neteja), així com l'adquisició de materials i altres despeses destinades a les distintes activitats dels menors (tant tècniques com d'ocupació).  
Per a aquest fi l'Ajuntament de València aportarà fins a un màxim de 156.570,00 euros, a càrrec de l'aplicació pressupostària del capítol II, amb el desglossament següent: 154.570,00 € partida EC150/313/22654 i 2.000,00 € partida EC150/313/22214, de l'exercici 2007.  
Consell General del Poder Judicial  
Col·laborar en el desenvolupament del servei, mitjançant totes aquelles actuacions que puguen impulsar-se des de la dita instància.  
Vetlar pel correcte compliment i adequada aplicació de tots els aspectes jurídics, relacionats amb la utilització i funcionament d'aquest servei.  
Canalitzar les relacions del servei amb el Deganat i els jutjats de Família de València.  
Col·legi d'Advocats de València  
Exercir la coordinació de l'equip de professionals del Punt de Trobada, tant en els aspectes de funcionament intern com de representació i relació amb l'exterior, tal com es descriu en l'article 8 del Reglament de Règim Intern del PEF, o aquell que el substituïsca. Per a això aportarà un lletrat, que exercirà aquestes funcions amb una dedicació de 20 hores setmanals en còmput total.  
Desenvolupar les funcions específiques dels lletrats del Punt de Trobada, descrita en l'article 12 del Reglament de Règim Intern del PEF, o aquell que el substituïsca, així com realitzar la supervisió del règim de visites a petició expressa de l'Equip del PEF. Per a això aportarà lletrats amb una dedicació de 24 hores setmanals en còmput total.  
En concepte de remuneració dels serveis professionals descrits, i de les actuacions que això implique, el Col·legi d'Advocats de València rebrà, de l'Ajuntament de València, la quantitat màxima de 47.150,00 euros.  
Col·legi de Psicòlegs de la Comunitat Valenciana  
Exercir la coordinació de l'equip Psicosocial del Punt de Trobada, en funció del que estableixen els articles 10 i 11 del Reglament de Règim Intern del PEF, o aquells que els substituïren.  
Desenvolupar les funcions específiques dels psicòlegs del Punt de Trobada, descrita en l'article 13 del Reglament de Règim Intern del PEF, o aquell que el substituïsca.  
Aportar quatre psicòlegs i un possible substitut, a qui puga recórrer-se en absència d'algun dels anteriors, per a exercir les funcions descrites, amb una dedicació de 40 hores setmanals en còmput total.  
En concepte de remuneració dels serveis professionals indicats i de les actuacions que això implique, el Col·legi de Psicòlegs de la Comunitat Valenciana rebrà, de l'Ajuntament de València, la quantitat màxima de 41.000,00 euros.  
Col·legi de Diplomats en Treball Social i Assistents Socials de València  
Exercir, si fa al cas, la coordinació de l'equip Psicosocial del Punt de Trobada, en funció del que estableixen els articles 10 i 11 del Reglament de Règim Intern del PEF, o aquells que els substituïren.  
Desenvolupar les funcions específiques dels diplomats en Treball Social del Punt de Trobada, descrita en l'article 14 del Reglament de Règim Intern del PEF, o aquell que el substituïra.  
Aportar dos diplomats en Treball Social i un possible substitut, a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 72 hores setmanals en còmput total.  
En concepte de remuneració dels serveis professionals indicats i de les actuacions que això implique, el Col·legi Oficial de Diplomats en Treball Social i Assistents Socials de València rebrà, de l'Ajuntament de València, la quantitat màxima de 66.420,00 euros.  
Col·legi d'Educadors/es Socials de la Comunitat Valenciana.  
Desenvolupar les funcions específiques dels educadors socials del Punt de Trobada Familiar descrites en l'article 14 bis, del Reglament de Règim Intern del PEF, o aquell que el substituïra.  
Aportar quatre educadors socials, i un possible substitut, a qui puga recórrer-se en absència d'algun dels anteriors, per a exercir les funcions i tasques anteriorment descrites, amb una dedicació de 64 hores setmanals en còmput total.  
En concepte de remuneració dels serveis professionals indicats, i de les actuacions que això implique, el Col·legi Oficial d'Educadors/es Socials de la Comunitat Valenciana rebrà, de la conselleria de Justícia i Administracions Públiques, la quantitat màxima de 59.040,00 euros.  
Deu. Reserva i protecció de dades  
Si s'utilitzaren mitjans informàtics, o altres mitjans de tractament automatitzat de dades de caràcter personal dels usuaris, es donarà compliment al que disposa la Llei Orgànica 15/1999, de 13 de desembre, de Regulació de tractament automatitzat de dades de caràcter personal.  
Així mateix, s'haurà d'observar allò que s'ha preceptuat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als propis interessats, en relació amb els documents que continguen informació referent a la intimitat de les persones.  
Onze. Selecció de professionals  
Els professionals seleccionats pels distints col·legis professionals, signants del present conveni, hauran de trobar-se legalment habilitats per a l'exercici professional lliure i acreditar la corresponent experiència i formació professional per a desenvolupar les funcions específiques descrites en els articles 7 al 15, del Reglament de Règim Intern del Punt de Trobada Familiar de València, o aquells que els substituïren. En la selecció que haja de dur-se a terme entre els professionals que complisquen tant del dit requisit com els altres exigits per cada Col·legi Professional, hauran d'observar-se els principis de publicitat, llibertat de concurrència, mèrit i capacitat. Amb el ben entés que el personal, així seleccionat, no adquirirà, en cap cas, relació laboral o de servei amb cap institució signant del present Conveni.  
La designació i, si fa al cas, el cessament dels coordinadors i distints professionals del Punt de Trobada, correspon a la Comissió de Seguiment, segons allò estipulat en l'article 3 del Reglament de Règim Intern del PEF, o aquell que el substituïra.  
Dotze. Pagament i justificació  
Les quantitats que l'Ajuntament de València ha d'abonar als col·legis oficials d'advocats, psicòlegs i diplomats en Treball Social, signants del conveni, seran transferides mensualment a l'entitat bancària que designen a aquest efecte, prèvia presentació de les corresponents factures o certificats, que seran conformades pels tècnics de la Delegació de Benestar Social de l'Ajuntament, a càrrec de la partida EC150/313/22590.  
La conselleria de Justícia i Administracions Públiques abonarà, al Col·legi Oficial d'Educadors/es Socials de la Comunitat Valenciana, els imports corresponents als educadors socials.   
El pagament es realitzarà d'acord amb els percentatges de l'article 47, bis 1ª, del Text Refós de la Llei d'Hisenda Pública de la Generalitat Valenciana, o el que la Llei de Pressupostos establisca per a cada any. No s'aplicarà el que disposa l'article 47, bis 2, per tractar-se d'un recurs social i estar inclòs en l'àmbit d'aplicació de l'apartat 3r a) de l'esmentat article.  
En el cas de renovació del present conveni, les quantitats a abonar als distints col·legis professionals es veuran incrementades anualment en funció de l'IPC corresponent.  
Tretze. Obligacions tributàries, de seguretat social i de pagament  
Els col·legis professionals, a la signatura del present conveni i amb caràcter previ al lliurament del primer pagament, hauran d'acreditar que es troben al corrent en el compliment de les seues obligacions tributàries i enfront de la Seguretat Social.  
Al mateix temps, els dits col·legis professionals assumeixen la sencera responsabilitat respecte de les obligacions econòmiques que sorgisquen del pagament del servei als professionals que els presten, aplicant respecte d'això les quantitats aportades per l'Ajuntament de València i la Conselleria de Justícia i Administracions Públiques, de conformitat amb el que preveuen les clàusules del present conveni.  
Catorze. Vigència  
El present conveni entrarà en vigor el dia 1 de gener de 2007, independentment del moment de la seua signatura, i tindrà una duració d'un any, i es podrà prorrogar, després de la signatura del corresponent protocol de pròrroga, llevat que qualsevol de les parts ho denuncie en forma motivada i fefaentment amb una antelació de dos mesos. La resolució del conveni per alguna de les parts, complits els requisits preceptius, suposarà la interrupció del servei, i hi caldrà, per a la seua continuïtat o pròrroga, la signatura d'un nou conveni.  
Quinze. Resolució  
La Generalitat podrà rescindir el present conveni en el cas que alguna de les parts firmants no complisca el que convé.  
La resolució del conveni per alguna de les parts, complits els requisits preceptius, suposarà la interrupció del servici sent necessari, per a la seua continuïtat o pròrroga, la firma d'un nou conveni.  
Setze. Publicitat  
La promoció i deguda publicitat del present servei correrà, principalment, a càrrec de l'Ajuntament de València, sense perjudici que la resta d'institucions i entitats signants, dins de les seues publicacions, inserits periodístics i la resta de mitjans de comunicació, col·laboren en la dita promoció publicitària. En tot cas, caldrà assenyalar que el servei del Punt de Trobada Familiar de València,que ací es convé, es presta amb la col·laboració de totes les entitats signants i amb el patrocini de l'Ajuntament de València, de la conselleria de Justícia i Administracions Públiques i de la conselleria de Benestar Social.  
Dèsset. Comissió de seguiment  
Existirà una Comissió de Seguiment, formada per un representant de cada una de les institucions i entitats signants del present conveni, designat a aquest efecte, el funcionament de la qual es regirà per allò estipulat en els articles 2 al 6 del Reglament de Règim Intern del Punt de Trobada Familiar de València, o aquells que els substituïren.  
Els acords que es prenguen per la Comissió de Seguiment seran vinculants per al PEF.  
Díhuit. Marc d'interpretació i jurisdicció competent  
Les institucions i entitats signants es comprometen a tractar de resoldre, de forma amistosa, qualsevol dubte o conflicte que poguera sorgir en la interpretació o aplicació del present conveni.  
En cas de resultar infructuosa la resolució amistosa, les parts acorden sotmetre a l'orde jurisdiccional contenciosa administratiu les qüestions litigioses derivades del present conveni.  
I perquè conste, i en prova de conformitat, se signen vuit exemplars del mateix, en el lloc i la data dalt indicats, lliurant-se en el mateix acte un exemplar a cada una de les parts.  
El conseller de Justícia i Administracions Públiques. Fernando de Rosa Torner  
El conseller de Benestar Social i vicepresident tercer del Consell. Juan Gabriel Cotino Ferrer  
El Consell General del Poder Judicial. Pedro Luis Viguer Soler   
L'alcaldessa-presidenta de l'Ajuntament de València. Rita Barberá Nolla  
El degà de l'Il·lustre Col·legi d'Advocats de València. Francisco Real Cuenca   
El degà de l'Il·lustre Col·legi Oficial de de Psicòlegs de la Comunitat Valenciana. Francisco Santolaya Ochando  
La presidenta del Col·legi Oficial de Diplomats en Treball Social i Assistents Socials de València. Pilar Rueda Requena   
El president del Col·legi Oficial d'Educadors/es Socials de la CV. Máximo Sayago Pérez  
El titular de l'Òrgan de Suport a la Junta de Govern Local. Javier Vila Biosca